|  |
| --- |
| **IZVJEŠĆE O SAVJETOVANJU S JAVNOŠĆU****U POSTUPKU DONOŠENJA ODLUKE**Nositelj izrade izvješća: Grad Pula - Pola, Upravni odjel za društvene djelatnosti, mlade i sport, 23.4.2024. godine |
| **Naziv akta za koji je provedeno savjetovanje s javnošću**  | **Nacrt Lokalnog programa za mlade Grada Pula-Pola 2024. - 2027.** |
| **Naziv tijela nadležnog za izradu nacrta / provedbu savjetovanja**  | Upravni odjel za društvene djelatnosti, mlade i sport |
| **Razlozi za donošenje akta i ciljevi koji se njime žele postići uz sažetak ključnih pitanja** | „Mladi u (lokalnom) programu Grada Pula - Pola ” projekt je koji se provodi od 1. siječnja 2023. do 29. veljače 2024., a u okviru čijih se aktivnosti izradio nacrt Lokalnog programa za mlade Grada Pula-Pola 2024. – 2027. Nositelj projekta je Grad Pula - Pola, a partneri u provedbi su: Volonterski centar Istra, Udruga ZUM, Zaklada za poticanje partnerstva i razvoja civilnog društva i Škola za odgoj i obrazovanje Pula - Pola. Projekt je sufinanciran sredstvima Europske Unije (Erasmus+ Program - ključna aktivnost 154 - Aktivnosti sudjelovanja mladih ) u iznosu od 31.300 eura.Glavni cilj projekta jest doprinijeti većem uključivanju mladih u procese donošenja odluka i u razvoj lokalne zajednice kroz aktivnosti osnaživanja kompetencija mladih i jačanja kapaciteta ključnih dionika u procesu izrade LPM-a Grada Pule za razdoblje od 2024. do 2027.Projektom su se provele brojne aktivnosti koje su izravno uključivale mlade i to: Participativno akcijsko istraživanje potreba mladih, Izrada preporuka za donositelje odluka od strane mladih: priprema za dijalog, Edukacija donositelja odluka: priprema za dijalog, Osnaživanje mladih za sudjelovanje i procjena potreba, Tematski dijalog mladih i donositelja odluka, Radionica participativnog osmišljavanja sadržaja “kampanje“ za društvene mreže, Završni dijalog mladih i donositelja odluka, Radionica participativnog osmišljavanja brošure za mlade i završna konferencija projekta „Mladi u (lokalnom) programu Grada Pula - Pola “.U sklopu aktivnosti „Tematski dijalog mladih i donositelja odluka“, provedeno je 8 tematskih dijaloga u obliku fokus grupa koji ujedno predstavljaju i 8 područja Lokalnog programa za mlade: Aktivno sudjelovanje mladih i održivi razvoj zajednice, Obrazovanje, znanost i cjeloživotno učenje, Kultura, Rad s mladima, Zapošljavanje i razvoj poduzetništva, Mladi u europskom i globalnom okruženju- mobilnost, Socijalna uključenost/isključenost mladih, Zdravlje, rekreacija i sportske aktivnosti mladih. Svako područje razrađeno je na strateške ciljeve, mjere i aktivnosti te je određen nositelj pojedinih aktivnosti, u skladu s djelokrugom rada i nadležnostima upravnih tijela Grada Pula-Pola, ustanova, organizacija, trgovačkih društava i drugih nositelja. Za svaku aktivnost naznačen je i indikator provedbe i vrijeme provedbe aktivnosti. |
| **Objava dokumenata za savjetovanje**  | https://www.pula.hr/hr/eusluge/ekonzultacije/zavrsene-ekonzultacije/129/nacrt-lokalnog-programa-za-mlade-grada-pula-pola-2024-2027/ |
| **Razdoblje provedbe savjetovanja**  | Internetsko savjetovanje s javnošću provedeno je u razdoblju od 26. veljače 2024. zaključno do 27. ožujka 2024. godine. |
| **Pregled osnovnih pokazatelja uključenosti savjetovanja s javnošću**  | U za to propisanom roku zaprimljena su 2 prijedloga podnesena od strane zainteresirane javnosti. |
| **Troškovi provedenog savjetovanja** | Provedba javnog savjetovanja nije iziskivala dodatne financijske troškove. |

**Pregled prihvaćenih i neprihvaćenih mišljenja i prijedloga s obrazloženjem razloga za neprihvaćanje**

|  |  |  |  |
| --- | --- | --- | --- |
| **RB** | **Sudionik savjetovanja (ime i prezime pojedinca, naziv organizacije)** | **Tekst zaprimljenog prijedloga ili mišljenja** | **Status prijedloga ili mišljenja (prihvaćanje/neprihvaćanje s obrazloženjem)** |
| **1.** | **Željko Bužleta** | Poštovani, podržavam predloženi nacrt Lokalnog programa za mlade Grada Pula – Pola 2024. – 2027. kako je iznesen. | **Prihvaća se.**Iznesenim komentarom pozitivno je ocijenjen predloženi nacrt Lokalnog programa za mlade Grada Pula – Pola 2024. – 2027. u cijelosti kako je iznesen.  |
| **2.** | **Katharina Mikulić, Udruga ZUM** | Stranica 12., paragraf: Uz nedostatak društvenih sadržaja (kultura, sport, zabava i sl.), mladi su naveli kako nedostaje i sadržaja vezanih za unapređenje mentalnog zdravlja mladih, ali i sadržaja na temu aktivnog sudjelovanja u procesima donošenja odluka. Naime, mladi nisu zainteresirani za uključivanje u procese donošenja odluka. Mnogi su razlozi za to, no, jedan je svakako i nedovoljna educiranost osoba koje rade sa mladima o temama kao što su „kako potaknuti mlade na aktivno sudjelovanje u zajednici“ i „rad s mladima“ posebno u smislu novih metoda i načina rada s mladima. Razgovarajući s mladima kroz tematske dijaloge, dobivene su i poruke kako mladi smatraju da nemaju dovoljno prilika za sudjelovanjem kao punopravni članovi društva u kreiranju politika za mlade. Komentar: vrlo netočan podatak da su mladi nezainteresirani za uključivanje u procese donošenja odluka. Prijedlog teksta: Uz nedostatak društvenih sadržaja (kultura, sport, zabava i sl.), mladi su naveli kako nedostaje i sadržaja na temu aktivnog sudjelovanja u procesima donošenja odluka. Slabija uključenost mladih može se pripisati njihovoj neinformiranosti ili nerazumijevanju uključivanja u donošenje odluka, zbog toga što informacije nisu prilagođene njihovom jeziku. Osim toga, i dalje je prisutno među populacijom mladih nepovjerenje u institucije kao i da se glas mladih ne čuje. Osobe koje rade s mladima i koje uključuju mlade u donošenje odluka nisu dovoljno educirani za rad s mladima i uključivanje mladih u donošenje odluka, posebno u smislu novih metoda i načina rada s mladima. Razgovarajući s mladima kroz tematske dijaloge, dobivene su i poruke kako mladi smatraju da nemaju dovoljno prilika za sudjelovanjem kao punopravni članovi društva u kreiranju politika za mlade. Stranica 15., Horizontalna načela. Naveden je Održivi razvoj iako sve u tekstu što je navedeno je usmjereno isključivo na očuvanje okoliša. Stoga predlažem da se promijeni iz Održivog razvoja u Očuvanje okoliša. Primjer: Erasmus + (<https://www.ampeu.hr/?p=erasmus/prioriteti/okoli%C5%A1-i-borba-protiv-klimatskih-promjena>) Stranica 17., Horizontalna načela. Ravnopravnost spolova i rodna ravnopravnost. Naglasak je samo na spolnoj ravnopravnosti te se isključuje rodna jednakost. Udruga ZUM je već predložila izmjenu teksta no u konačnici se nije uvažio. Ponovno predlažemo izmjenu te se nadamo da će ovaj put biti uvažena: Prijedlog teksta: Spol je osnovni kriterij podjele ciljanih skupina, a ravnopravnost spolova predstavlja jednu od temeljnih vrijednosti demokratskih društava pa tako i ustavnog poretka Republike Hrvatske i europske pravne stečevine. Integracija rodne perspektive obavezna je za sve operativne programe, osobito one koji su usmjereni ka socijalnim, ekonomskim, kulturnim i obrazovnim potrebama građana i građanki, a osjetljivost na različitost potreba osoba različitih rodnih identiteta obavezna je u svim fazama programskog ciklusa. Provedba aktivnosti temeljem ovog LPM-a treba imati rodno osviješteni pristup, odnosno kod planiranja provedbe potrebno je voditi računa o promicanju načela ravnopravnosti spolova i integraciji rodne perspektive kroz sve faze pripreme i provedbe, uključujući praćenje, izvještavanje i vrednovanje. Primjeri dodatnih aktivnosti za postizanje ravnopravnosti: - u provedbu aktivnosti uključiti ravnomjerno osobe svih rodnih identiteta kao i u provedbene timove; - koristiti rodno osjetljiv jezik u radnim materijalima; - tijekom provedbe LPM-a izvršiti detaljnu analizu potreba i problema u odnosu na (ne)ravnopravnost između spolova; - pri zapošljavanju voditi računa o Zakonu o radu (NN 93/14, 127/17, 98/19), Zakonu o ravnopravnosti spolova (NN 82/08, 69/17) i Zakonu o suzbijanju diskriminacije (NN 85/08, 112/12); - uključenost rodne dimenzije u proces donošenja javnih politika i drugih akata kao što su spolno razvrstani statistički podaci i njihovo praćenje, rodna analiza stanja i predviđanje učinaka akata na žene i muškarce uzimajući u obzir različitost životnih okolnosti, navika i potreba kao i rodno osjetljiv proračun - organizirati aktivnosti koje pomažu usklađivanju radne i obiteljske uloge – osiguranje usluga čuvanja djece, organiziranje aktivnosti u vrijeme kada osobe koje imaju djecu mogu sudjelovati, organizirati usluge ad hoc asistencije, fleksibilizacija radnog vremena, rad od kuće, edukacija na radnom mjestu, itd.). Stranica 18.: komentar: usuglasiti se oko korištenja terminologije: Zajednički preduvjeti, nužni preduvjeti ili temeljni preduvjeti – sve se to spominje u jednom paragrafu! Stranica 19.: Cilj: Povećati sudjelovanje mladih na raznim aktivnostima omogućavanjem bolje mobilnosti kroz poboljšanje prometne povezanosti, aktivnosti: Povećati broj i učestalost autobusnih gradskih i prigradskih linija, autobusnih stajališta te povećati učestalost autobusa – komentar: indikator je broj mladih koji se voze javnim gradskim prijevozom?? Na koji način će se to mjeriti? Osim praćenja izrade bonamenata za osnovnoškolce i srednjoškolce, što se i sada može pratiti, kako će se znati da mladi koriste više javni prijevoz? Učenici svakako rade bonamente tako da to nije dobar pokazatelj. Razmisliti o mogućnostima praćenja te definirati u Akcijskom planu. Stranica 19.: Cilj: Redovnom dvosmjernom komunikacijom s mladima ispitivati njihove potrebe te sukladno rezultatima kreirati sadržaje za mlade i načine rada s mladima, aktivnosti: Provoditi evaluacije programa za mlade koji se financiraju i provode na način da mladi budu uključeni u taj proces - komentar: vrlo nejasna aktivnost? Tko će provoditi te evaluacije, čijih programa te kako će se mladi uključiti u proces evaluacije? Navedeno je „koji se financiraju“, da li se tu misli koji se financiraju od Grada Pule ili drugih donatora? Ako su posrijedi drugi donatori, OCD-ovima se može samo dati preporuka da uključe mlade u evaluaciju programa, no uvjetovati se ne može jer je u pitanju drugi donator. Osim toga, važno je razlikovati pojmove program i projekt!! Stranica 21.: Mjera 1.2.3. Osiguravanje uvjeta za održavanje neformalnih edukacija za mlade, aktivnost: Provoditi radionice za mlade za stjecanje različitih osobnih, poslovnih i društvenih vještina posebno one s naglaskom na nove vještine i nova znanja, digitalne i STEM vještine, ali i socijalne vještine Sama rečenica nije dobro strukturirana ( potrebno je cijeli tekst lektorirati). Nije potrebno specificirati koje vrste radionica, one će se specificirati u Akcijskom planu, a na temelju potreba mladih. Stranica 22.: Cilj 2.1. Poticati mlade na aktivno uključivanje u zajednici – - Mjera 2.1.1. Osnivanje Centra za mlade Pula – Pola, aktivnost: Oblikovati model upravljanja Centrom za mlade, izraditi program rada i financijski plan. Indikator: Izrađen model upravljanja Centrom za mlade, program rada i financijski plan za 2026., Vrijeme provedbe 2024., 2025. Komentar: Ostvarenjem mjere 2.1.1. kroz njezine postavljene aktivnosti, rezultat će biti osnovan i otvoren Centar za mlade. Vrijeme oblikovanja modela upravljanja CZM-om je kroz 2024. i 2025. jer indikator kaže da će u tom periodu biti izrađen model upravljanja, program rada i financijski plan za 2026., što znači da će s radom CZM započeti u 2026. godini. No, u nastavku iste mjere, jest aktivnost Kreirati „otvoreni“ kalendar događanja za mlade čiji je nositelj te aktivnosti Centar za mlade i vrijeme provedbe u 2024. godini. I tako postoji još niz aktivnosti čiji je nositelj CZM i vrijeme provedbe je 2024./2025. Dakle, prva aktivnost u Cilju 2.1. kaže da će CZM započeti sa svojim programom u 2026. godini dok u ostatku LPM-a aktivnost će provoditi CZM u 2024. godini. Vrlo nejasno plasirane informacije. Hoće li u 2024. godini postojati CZM koji će provoditi aktivnosti koje su navedene u LPMu ili će se on dogoditi tek u 2026. godini? Kako god bilo, važno je ujednačiti informacije. Isti Cilj i Mjera, - aktivnost: Osmisliti i provoditi mentorski program za mlade (educirati mentore koji će mlade mentorirati, te provoditi program mentoriranja mladih). Komentar: aktivnost vrlo nejasna, educirat će se mentori koji će mentorirati mlade (za šta točno?) i provoditi program menotiranja mladih??? Mentorski program za šta, u kojem smjeru mentoriranja mladih, hoće li se mlade mentorirati ili mlade naučiti kako biti mentor, no opet, za šta mentorski program? Indikator je vrlo ambiciozan, provodit će se 20 mentorskih programa u 3 godine? Pretpostavka je da se ne odnosi na radionicu jednu već program od niz radionica u trajanju od minimalno 2/3 mjeseca? Mjera 2.1.2. Osiguravanje vanjskih prostora za mlade i unaprjeđenje postojećih, aktivnost: Osmisliti i pokrenuti „ulični“ rad s mladima. Indikator u 2024. godini a nositelji OCD-i. Komentar: U Istarskoj županiji ne postoji niti jedna udruga koja radi „ulični rad s mladima“ ili tzv. na engleskom jeziku Street youth work. U Hrvatskoj postoje udruge koje provode neke projekte koje se baziraju na street youth worku i detached youth worku (otvoreni rad s mladima, u prostorima/javnim mjestima gdje mladi osjećaju da „njima pripada“), no to su projekti u vrlo maloj mjeri. Poanta komentara jest, da je ne moguća misija u Puli razviti i pokrenuti ulični rad s mladima i to u godini koja je već započela. Naposljetku, potrebno je detektirati koje udruge provode rad s mladima (u užem ili širem smislu), te educirati osobe koje bi provodile ulični rad s mladima. Nakon čega bi se mogao razvijati program i provoditi. U Sloveniji se provodi ulični rad s mladima no financiran je djelomično iz lokalnog ili nacionalnog proračuna,stoga je lakše raditi na razvoju takvog programa. U ovom slučaju, OCD-i bi se morali isključivo osloniti na donatore, a što je onda pitanje kapaciteta organizacija koje bi bile uključene u ovu aktivnost. Odlična ideja, ne moguća misija u 2024. godini, na temelju našeg stručnog iskustva. Mjera 2.1.5. Uključivanje mladih u zajednicu kroz kreiranje različitih aktivnosti zajedno s mladima, - aktivnost: Organizirati kreativne radionice za mlade o tome kako kreirati svoje projekte/aktivnosti; kako se aktivno uključiti u zajednicu Komentar: Nije potrebno specificirati aktivnosti na ovaj način, no ako je i već učinjeno, u ovom tekstu su zapisane dvije različite aktivnosti: 1. kako pisati svoje projekte i 2. kako se aktivno uključiti u zajednicu. Kako pisati projekte je vrlo slična aktivnosti u Mjeri 3.3.2. ( područje Kultura), gdje piše Educirati mlade o pisanju projekata i sudjelovanje na natječajima u kulturi. Ovu navedenu aktivnost nositelj je Centar za mlade, dok prethodna aktivnost u 2.1.5. su OCD-i. Ne vidimo razliku između te dvije aktivnosti osim što se jedna odnosi općenito na aktivno sudjelovanje a druga na kulturu, no mlade se može educirati kako pisati svoje projekte i planirati neovisno o kojem području se radi. Osim toga, indikator je prevelik za aktivnost 2.1.5. Navedeno je da će se održati 5 radionica za mlade godišnje za 50 sudionika ( za 50 sudionika godišnje ili kroz 4 godine???). Ako govorimo o radionicama kako kreirati svoje projekte, nije dovoljno održati samo jednu radionicu jer mladi neće dobiti dovoljno znanja da samostalno pokrenu svoj projekt. Sljedeća aktivnost u istoj mjeri: - Omogućiti provedbu aktivnosti u školskim prostorima kad nema nastave na način da ju mladi organiziraju Komentar: Navedeno je da su nositelji aktivnosti OCD-i, no važno je da su tu i ustanove nositelji, s obzirom da se radi o tome da se provode aktivnosti u školskim prostorima. Udruge nemaju uvijek pristup školi i mogućnost „ulaksa kad žele“. Indikator je 3 programa godišnje, što je vrlo teško ostvarivo s obzirom da se udruge financiraju na temelju prijave na natječaj, te ukoliko dođe do toga da projekt ne prođe na natječaju, neće se isti niti provesti. Razmisliti o indikatoru te uključiti ustanove u nositelje jer bez njih niti ne može se realizirati! Stranica 25: Mjera 3.1.2. Umrežavanje i međusektorska suradnja u području kulture, - aktivnost: Učenje i implementacija primjera dobre prakse iz Hrvatske, Europske unije i Skandinavskih zemalja Komentar: navedeno je da je indikator provedba 1 radionice za mlade što nije usklađeno s aktivnosti. Učenje o praksama rada u kulturi u RH i inozemstvu indikator bi bio studijski posjet ili međunarodni projekti te potom implementacija može biti provedba radionica naučenog. - Aktivnost: Osigurati bolje informiranje škola o sadržaju kulturnih aktivnosti s ciljem poticanja mladih na uključivanje i sudjelovanje; indikator: 1 fizički posjet srednjim školama i 2 plakata u srednjim školama prije 3 glavna događanja: Noći muzeja, Međunarodnog dana mladih i Dan mladih IŽ Komentar: Indikator je nejasan, nepotrebno definiranje događaje, dovoljno je u Akcijskom planu definirati broj fizičkih susreta i koliko plakata sukladno događajima koja se događaju. Osim toga, ako je CZM nositelj aktivnosti, promovirat i informirat će se događaji koje CZM organizira – navedeni događaji su događaji koje organiziraju Muzeji (Noć Muzeja) i Savjeti mladih (Dan mladih IŽ). Stranica 26.: Mjera 3.3.1. Poticanje mladih na kulturno stvaralaštvo, aktivnost: Poticati osnivanje Kluba za mlade/Klub mladih u kojem su mladi kreatori i organizatori kulturnih sadržaja za mlade uz mentorsku podršku Komentar: Klub za mlade ne mora nužno organizirati samo kulturne sadržaje!! Stranica 27., Mjera 4.1.1. Jačanje kapaciteta organizacija, ustanova i osoba koje rade s mladima za rad s mladima, - Aktivnost Stvoriti mrežu organizacija koje se bave mladima unutar koje će organizacije moći dijeliti iskustva, stjecati nova znanja i evaluirati dosadašnji rad - Aktivnosti Organizirati lokalnu mrežu “Youth workera” i umrežiti ih sa sličnim mrežama u Hrvatskoj i Europi Komentar: Identična aktivnost. Stranica 29. Mjera 5.1.2. Stvaranje prilike i klime za integraciju mladih u EU, aktivnost Organizirati tečajeve stranih jezika za mlade- vršnjačko učenje. Komentar: Vršnjačke edukacije stranih jezika neće povećati osjećaj pripadnosti mladih u EU. Stranica 38., Mjera 8.1.1. Jačanje kapaciteta ključnih dionika u području zdravlja mladih, aktivnost Umrežavati i poticati na suradnju ključnih dionika u području zdravlja i zdravstvene zaštite mladih sa stručnim djelatnicima u odgojno obrazovnim ustanovama s ciljem razmjene informacija i kreiranja mehanizama i alata za informiranje mladih (poseban naglasak na preventivnim radnjama sa ciljem razvijanja i provedbe preventivnih programa u području prevencije ovisnosti, prevencije nasilja među s djecom i mladima, spolnog i reproduktivnog i zdravlja, zdrava prehrana...) Komentar: vrlo nejasno postavljena aktivnost | **Prijedlog se djelomično prihvaća.**Prihvaća se primjedba u svezi navoda na stranici 11 (u primjedbi navedeno 12) te se četvrti odlomak teksta na navedenoj stranici LPM mijenja sukladno prijedlogu na način da isti sada glasi:*„Uz nedostatak društvenih sadržaja (kultura, sport, zabava i sl.), mladi su naveli kako nedostaje i sadržaja na temu aktivnog sudjelovanja u procesima donošenja odluka. Slabija uključenost mladih može se pripisati njihovoj neinformiranosti ili nerazumijevanju uključivanja u donošenje odluka, zbog toga što informacije nisu prilagođene njihovom jeziku. Osim toga, i dalje je prisutno među populacijom mladih nepovjerenje u institucije kao i da se glas mladih ne čuje. Osobe koje rade s mladima i koje uključuju mlade u donošenje odluka nisu dovoljno educirani za rad s mladima i uključivanje mladih u donošenje odluka, posebno u smislu novih metoda i načina rada s mladima. Razgovarajući s mladima kroz tematske dijaloge, dobivene su i poruke kako mladi smatraju da nemaju dovoljno prilika za sudjelovanjem kao punopravni članovi društva u kreiranju politika za mlade.“*Ne prihvaća se primjedba u svezi navoda na stranici 14 (u primjedbi navedeno 15, Horizontalna načela provedbe – Održivi razvoj) iz razloga što je tijekom provedbe aktivnosti LPM potrebno voditi računa o održivom razvoju općenito, ne samo o očuvanju okoliša. Kako je u samom tekstu navedeno potrebno je voditi računa o svim segmentima održivog razvoja, kako okolišnoj komponenti tako i društvenoj i gospodarskoj, brigom za kvalitetu života ljudi, nabavom lokalnih proizvoda i usluga kroz suradnju s ekološkim proizvođačima, promicanjem solidarnosti, socijalne kohezije i pravednosti.Ne prihvaća se primjedba u svezi navoda na stranici 15 (u primjedbi navedeno 17, Horizontalna načela provedbe – Ravnopravnost spolova i rodna ravnopravnost). U tekstu je uključena i rodna jednakost na način da je navedeno da provedba aktivnosti temeljem ovog LPM-a treba imati rodno osviješteni pristup, odnosno kod planiranja provedbe potrebno je voditi računa o promicanju načela ravnopravnosti spolova i integraciji rodne perspektive kroz sve faze pripreme i provedbe, uključujući praćenje, izvještavanje i vrednovanje.Prihvaća se primjedba u svezi navoda na stranici 17 (u primjedbi navedeno 18) te se tekst iznad tablice mijenja i glasi: *„Prilikom sintetiziranja svih potreba i prijedloga, uvidjelo se da se određeni problemi javljaju u svim tematskim područjima ovog LPM-a te su isti definirani kao zajednički preduvjeti kako bi se postigli zacrtani ciljevi i kako bi se kvalitetno mogle provesti sve predviđene aktivnosti ovog LPM-a.**Oni obuhvaćaju rješavanje nekoliko temeljnih potreba mladih: unaprijediti prometnu povezanost, uključiti mlade u riziku od socijalne isključenosti, umrežiti dionike i aktivno uključivati mlade u sve procese. Stoga, ciljano se definiraju preduvjeti kroz konkretne aktivnosti na kojima treba raditi kako bi se provedba ovog LPM-a što kvalitetnije i učinkovitije provela.* *U nastavku se daje pregled mjera i aktivnosti koje je potrebno provesti kako bi se osigurali zajednički preduvjeti za kvalitetnu provedbu LPM-a:“.* Prihvaća se primjedba u svezi navoda na stranici 17 (u primjedbi navedeno 19) na način da se mijenja indikator aktivnosti iz „Broj mladih koji se voze javnim gradskim prijevozom“ u „Broj autobusnih linija i stajališta“Ne prihvaća se primjedba u svezi navoda na stranici 18 (u primjedbi navedeno 19). Evaluacije će provoditi svi provoditelji programa, svatko u svojem djelokrugu. Pod financiranim aktivnostima misli se prvenstveno na aktivnosti financirane javnim (državnom, županijskog i lokalnog proračuna) i europskim sredstvima.Ne prihvaća se primjedba u svezi navoda na stranici 20 (u primjedbi navedeno 21). Nije potrebno lektorirati tekst. Poželjno je specificirati aktivnosti na koje se stavlja naglasak.Prihvaća se primjedba u svezi navoda na stranici 21 i 22 (u primjedbi navedeno 22) na način da su ujednačene informacije u svezi vremena provedbe aktivnosti u cijelom dokumentu a za aktivnost kreiranja „otvorenog“ kalendara događanja za mlade promijenjen je nositelj aktivnosti - Grad Pula - Pola / UO nadležan za mlade.Prihvaća se primjedba. Briše se aktivnost „Osmisliti i provoditi mentorski program za mlade (educirati mentore koji će mlade mentorirati, te provoditi program mentoriranja mladih)“.Prihvaća se primjedba u svezi mjere 2.1.2. na način da je izmijenjeno vrijeme provedbe aktivnosti iz 2024. u 2026.Primjedba se djelomično prihvaća u dijelu koji se tiče indikatora aktivnosti na način da je smanjen broj radionica i sudionika. U pogledu ostaloga se primjedba ne prihvaća jer se radi o različitim područjima LMP-a. Ne prihvaća se primjedba. Nositelji aktivnosti su OCD-i dok ustanove samo ustupaju prostor na korištenje te nije potrebno njih navoditi kao nositelje jer ne provode aktivnost.Prihvaća se primjedba. Mijenja se indikator na način da isti sada glasi „*Ostvaren najmanje 1 studijski posjet za mlade godišnje za najmanje 5 sudionika.“*Djelomično se prihvaća primjedba. Izmijenjeni se nositelji aktivnosti na način da su sada kao nositelji aktivnosti navedeni Grad Pula-Pola, Savjet mladih i Centar za mlade. U preostalom dijelu zadržan je indikator kako je prvotno naveden. Djelomično se prihvaća primjedba. Mijenja se nositelj aktivnosti. U navedenom području LPM-a klub će organizirati kulturne sadržaje.Ne prihvaća se primjedba. Aktivnost stvaranja mreže organizacija koje se bave mladima ne znači ujedno da je i organizirana mreža youth workera što znači da aktivnosti nisu identične.Ne prihvaća se primjedba. Učenjem stranih jezika mladi stječu mogućnost bolje međusobne komunikacije a time i bolje povezanost i pripadnosti EU.Ne prihvaća se primjedba. Aktivnost je zadana na način da obuhvaća široko postavljeno područje suradnje dionika u području zdravlja i zdravstvene zaštite mladih. |